དེ་ལྟར་ཉེས་སྤྱོད་ཀྱིས་མ་གོས་པ་ལ་འབད་ཀྱང་བདག་མེད་པ་དང་ཉོན་མོངས་པ་ལ་སོགས་པའི་དབང་གིས་སྡིག་པའི་ལས་དུ་མ་འདུ་བྱས་ན།འགྲོ་དྲུག་གི་སྡུག་བསྔལ་ལས་ཐར་བར་བྱེད་པ་ལ་ཐུགས་རྗེ་ཆེན་པོ་ལས་ལྷག་པ་མེད།སྙིང་པོ་ཡི་གེ་དྲུག་པས་རིགས་དྲུག་གི་སྐྱེ་སྒོ་གཅོད་པ་ཡིན།ཞེས་མ་ཎི་ཡིག་དྲུག་ལ་ཡང་དག་པར་བརྟེན་སྔོན་བྱས་ཤིང་བསགས་པའི་སྡིག་པ་ཕལ་ཆེར་ཟིལ་གྱིས་གནོན་ནུས་པ་བསྟན་ནས་སྡིག་པ་ཕྲ་མོ་ནས་སྤོངས་ཤིག་ཐིགས་པ་བསགས་པས་རྒྱ་མཚོ་ཙམ་དུ་འགྲོའོ།།དགེ་བ་ཕྲ་མོ་ནས་གྱིས་ཤིག་རི་རབ་ཆེན་པོ་ཡང་རྡུལ་ཕྲ་རབ་ནས་གྲུབ་བོ།།ཞེས་སྡིག་སྤོང་དགེ་སྒྲུབ་ལ་འཇུག་པར་སྐུལ་བ་སྟེ།མི་སུ་ཡིན་ཡང་དེས་ཞེ་ཐག་པའི་སྡོམ་སེམས་ལ་བརྟེན་ནས་ཕྱིན་ཆད་མི་དགེ་བ་ཅུ་ཡང་དག་པར་སྡོམ་པ་ཡིན་ནོ་ཞེས་དམ་བཅས་ཏེ་སྒོ་གསུམ་གྱི་ལས་དགེ་བའི་ཕྱོགས་ཁོ་ནར་གཞོལ་ན་སྔར་བྱས་སྡིག་པ་རྣམས་ཀྱང་ཟད་འགྲོ་བར་གསུངས་པས།འདིས་དོན་དངོས་སྟེང་ནས་བོད་ཁམས་སྤྱིའི་མི་རྣམས་དགེ་བའི་ལམ་དུ་དཀྲི་བར་དགེ་མཚན་ལྡན་པའི་ནུས་པ་ཐོན་ཡོད་པ་རེད།